Line Barfod (EL), 2003-05-08:
Ministeren kom med en lang tale med mange tal og mange forsøg på at forklare, hvorfor det ikke var noget større problem, at flere og flere bliver arbejdsløse, og også lidt om, hvad regeringen vil gøre, men ikke ét ord om, hvad regeringen vil gøre for at skaffe flere arbejdspladser.
Der var intet om, hvad regeringen vil gøre.
Det virker helt grotesk, at regeringen har sådan en uvilje mod at skabe arbejdspladser, for det er jo ikke bare sådan, at arbejdsløsheden er steget, nej, kurven er knækket den forkerte vej.
Beskæftigelsen på det offentlige område, som ministeren var inde på, er faldet i sidste halvdel af 2002 med 7.700, og på det private område har der været et fald på over 20.000 i beskæftigelsen.
Så virker det meget besynderligt, at regeringen ikke
har et eneste forslag til at skabe flere arbejdspladser, men tværtimod skaber flere arbejdsløse
Der er jo meget, som de, der i dag er arbejdsløse, kunne bidrage med, hvis de fik lov.
Der er stor mangel på den indsats, de kunne yde.
F.eks. er det helt absurd, at på grund af regeringens politik stiger arbejdsløsheden hos bygningsarbejderne.
I København eksploderer den, og byfornyelsen er gået i stå, fordi regeringen har valgt at skære byfornyelsen ned til sokkeholderne.
Med så mange arbejdsløse bygningsarbejdere kunne vi for alvor få sat gang i boligbyggeriet og få bygget boliger til alle de mange tusinde mennesker, der i dag står uden tag over hovedet og må hutle sig igennem hos familie og venner og på gaderne.
Et andet sted, hvor regeringen skærer ned, er på arbejdsmiljøet.
Dermed skaber man et dårligere arbejdsmiljø, som giver større sygefravær og støder stadig flere ud af arbejdsmarkedet og over på varig, offentlig forsørgelse, i stedet for tværtimod at gå den anden vej og ansætte flere til at sørge for at udføre det nødvendige arbejde i velfærden.
De stramme økonomiske rammer, som regeringen og Dansk Folkeparti har lagt for kommuner og amter, fører i sig selv til øget arbejdsløshed og gør det meget vanskeligt for kommuner og amter at gennemføre de forbedringer af arbejdsmiljøet, der kan stoppe den meget massive nedslidning og udstødning, der sker på de offentlige arbejdspladser.
I dag er det jo sådan, at det dårligste arbejdsmiljø, der, hvor den største nedslidning finder sted, er på det offentlige område, og det er i høj grad, fordi man ikke vil gå ind og ansætte de mennesker, der skal til for at udføre det helt nødvendige arbejde med rengøring, socialt arbejde, sundhedsarbejde osv.
Konsekvensen af de stramme rammer for kommuner og amter er også, at der bliver en dårligere offentlig service.
Der bliver højere klassekvotienter, der bliver flere børn pr. pædagog i institutionerne, og der bliver færre penge til en forebyggende indsats.
Det er også alle sammen ting, der fører til, at den sociale arv bliver cementeret i stedet for at blive brudt.
Udviklingen om den sociale arv, om hvilken regeringen ellers ofte, når den skal komme med pæne taler, siger, at her må vi gøre en indsats, men reelt gør en indsats den modsatte vej og styrker den sociale arv, skal brydes, og derfor fremsætter Enhedslisten følgende: Forslag til vedtagelse »Idet Folketinget konstaterer, at arbejdsløsheden er steget med over 20.000 det sidste år, opfordrer Folketinget regeringen til at sætte gang i følgende beskæftigelsesfremmende initiativer: - mere boligbyggeri og flere midler til byfornyelse, renovering af skoler, daginstitutioner, plejehjem, kloakker m.v., - kommuner og amter sikres økonomisk mulighed for at forbedre kvaliteten af den offentlige service over for børn, unge, syge og ældre, bl.a. gennem ansættelse af flere medarbejdere, - offentlig støtte til udbygning af den vedvarende energi gennem øget forskning og udvikling samt produktionsstøtte, - styrkelse af Arbejdstilsynet og en indsats for bedre arbejdsmiljø, så udstødningen fra arbejdsmarkedet bremses, - kommuner og amter, der ansætter arbejdsløse i almindelige job, får et tilskud, der svarer til de sparede dagpenge, - loftet over væksten i kommuner og amter fjernes, sådan at forringelserne for år 2002 og 2003 kan fjernes, og - bedre kollektiv trafik bl.a. gennem et forbedret skinnenet og sporvogne i de store byer.«